Diari Oficial de la Generalitat Valenciana


Sumari del DOGV 6015, del 18-05-2009 (2009/5442)

ORDE de 24 d'abril de 2009, de la Conselleria d'Educació, per la qual es convoquen els Premis 2009 de la Comunitat Valenciana a les iniciatives i bones pràctiques educatives sobre la convivència escolar.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6015

Data del DOGV
:   18-05-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/5442


Data del document
:   24-04-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * educació cívica
    * violència
    * centre d'ensenyament
    * distinció honorífica
    * premi cultural

ORDE de 24 d'abril de 2009, de la Conselleria d'Educació, per la qual es convoquen els Premis 2009 de la Comunitat Valenciana a les iniciatives i bones pràctiques educatives sobre la convivència escolar. [2009/5442]
L'experiència de conviure ha de ser una oportunitat per a aprendre, per la qual cosa els conflictes, presents en les vides de tots nosaltres, han d'afrontar-se i aprofitar-se com a oportunitats per al creixement i la maduració personal. Així, és la nostra responsabilitat procurar que es promoguen els mitjans i recursos necessaris perquè estos es gestionen de manera intel·ligent i pacífica.
Se'ns presenta el repte d'aprendre a conviure amb el conflicte de manera positiva i desvincular la violència com una resposta acceptable. Per a això és fonamental treballar per a enfortir les relacions entre els membres de la comunitat educativa, perquè estes són la base per a aconseguir una educació de qualitat que garantisca l'equitat i la igualtat d'oportunitats per als nostres alumnes.
La col·lisió d'interessos, les disputes, el conflicte en definitiva, són part consubstancial a qualsevol organització, i per tant a la vida i als centres educatius. La diversitat que impregna les nostres societats, i al seu torn el sistema educatiu, ha de ser un focus que ens enriquisca.
Així, la Llei Orgànica 2/2006, de 3 de maig, d'Educació (LOE), establix en l'article 2 com a fins del sistema educatiu espanyol, en el punt 1.a, el ple desenrotllament de la personalitat i de les capacitats dels alumnes; en el punt 1.b, l'educació en el respecte dels drets i llibertats fonamentals, en la igualtat de drets i oportunitats entre hòmens i dones, i en el punt 1.c, l'educació en l'exercici de la tolerància i de la llibertat dins dels principis democràtics de convivència, així com la prevenció de conflictes i la resolució pacífica d'estos.
El mateix text legal, en el seu art. 13.e, establix com a objectiu de l'educació infantil relacionar-se amb els altres i adquirir progressivament pautes elementals de convivència i relació social, així com exercitar-se en la resolució pacífica de conflictes.
En l'àmbit de la Comunitat Valenciana, des de la creació de l'Observatori per a la convivència escolar per mitjà del Decret 233/2004, de 22 d'octubre, del Consell de la Generalitat, disposem d'un òrgan consultiu al servici de la comunitat educativa. La seua comesa és el desenrotllament de mesures que faciliten una anàlisi i estudi rigorosos del clima de convivència en els nostres centres educatius. Després de valorar esta informació, la seua missió és establir iniciatives per a tractar de previndre la violència i promoure la convivència, així com contribuir a la millora del clima escolar.
La sistematització d'estes línies de treball dóna lloc al pla PREVI, presentat al Consell de la Generalitat el 30 de setembre de 2005. Concebut com una estratègia global, el pla PREVI arreplega mesures dissenyades tant per a fer front a la violència en el medi escolar, com per a afavorir la convivència adequada en les escoles i instituts.
Entre les mesures de prevenció dirigides al sistema educatiu es preveu premiar aquelles pràctiques i iniciatives escolars que es reconeguen per la seua beneficiosa influència en les relacions entre els membres de la comunitat educativa, així com aquelles que destaquen per la seua vàlua per a promoure entre l'alumnat actituds i valors democràtics i solidaris a través d'iniciatives que potencien tant el treball cooperatiu com el diàleg i la mediació.
De la mateixa manera, l'Orde de 31 de març de 2006 (DOCV núm. 5255 de 10 de maig de 2006), de la Conselleria de Cultura, Educació i Esport, regula el pla de convivència dels centres docents. Esta, en l'article segon, establix que els centres docents fomentaran la convivència entre els membres de la comunitat educativa a través de plans integrals d'actuació que recullen la prevenció de situacions conflictives i la resolució pacífica de conflictes. A més, donat el cas, preveuran el tractament i la rehabilitació de l'alumnat el comportament de la qual supose un desajust respecte a les normes de convivència del centre.
Per tot el que s'ha exposat anteriorment, no es pot ser alié a la tasca que des dels centres educatius es realitza a favor d'una bona convivència escolar. Per aiò, la bona gestió dels centres i les bones pràctiques que s'hi desenrotllen han de ser reconegudes adequadament.
La present convocatòria té la intenció d'incentivar aquelles bones pràctiques que promoguen la convivència en la comunitat educativa. Amb això es pretén estimular iniciatives que oferisquen al professorat i a l'alumnat l'ocasió de reflexionar, de manera que s'afavorisca el desenrotllament d'actituds i comportaments positius en el si de la institució escolar.
Per tot això, i segons disposa l'article 28 de la Llei 5/1983, de 30 de desembre, del Consell (DOGV núm. 138 / 30.12.1983), i el Decret 118/2007, de 27 de juliol (DOCV núm. 5566 / 30.07.2007), del Consell, pel qual s'aprova el Reglament Orgànic i Funcional de la Conselleria d'Educació, vista la proposta de la directora general d'Avaluació, Innovació i Qualitat Educativa i de la Formació Professional, de data 23 d'abril de 2009, i de conformitat amb esta,
ORDENE
Objecte
L'objecte d'esta orde és convocar els premis 2009 de la Comunitat Valenciana a les iniciatives i bones pràctiques educatives sobre la convivència escolar amb les modalitats següents:
Modalitat A: Projectes, accions o experiències de convivència.
Modalitat B: Creació d'audiovisuals.
Així mateix, s'aproven les bases per les quals es regirà la convocatòria, que figuren en l'annex I en la present orde.
També, s'aprova el model de sol·licitud, que figura en l'annex II, i els annexos III, IV i V.
Supervisió dels projectes
La Inspecció d'educació supervisarà els projectes que es desenrotllen en els centres educatius amb subjecció a la present orde.
Finançament
El finançament dels premis concedits als centres privats concertats tindrà una dotació màxima de 47.700 euros, que seran abonats a càrrec del capítol IV i de la línia de subvenció T6022000 del programa pressupostari 421.50 dels pressupostos de la Generalitat per a l'any 2009.
El finançament dels premis concedits als centres públics tindrà una dotació màxima de 47.700 euros, que seran abonats a càrrec del capítol II, del programa pressupostari 421.50 dels pressupostos de la Generalitat per a l'any 2009.
DISPOSICIONS FINALS
Primera
Es delega en la Direcció General d'Avaluació, Innovació i Qualitat Educativa i de la Formació Professional la facultat de resoldre sobre la convocatòria i concedir els Premis 2009 de la Comunitat Valenciana a les iniciatives i bones pràctiques educatives sobre la convivència escolar, i se l'autoritza per a adoptar les mesures oportunes per al compliment i l'aplicació d'esta orde i també per a resoldre i notificar totes les incidències que es plantegen en la seua interpretació i execució.
Segona
En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present convocatòria, per ser els destinataris de les ajudes els centres docents i per a actuacions que no suposen un avantatge per a activitats econòmiques, no necessita la notificació a la Comissió Europea, ja que no seria necessària l'aplicació del Reglament CE 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis. Les ajudes no falsegen la competència, ja que no pot considerar-se que existisquen intercanvis comunitaris d'eixes activitats.
Tercera
La present orde produirà efectes a partir de l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà recórrer potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de ser publicada.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.
València, 24 d'abril de 2009
El conseller d'Educació,
ALEJANDRO FONT DE MORA TURÓN
ANNEX I
Bases per les quals es convoquen els Premis 2009 de la Comunitat Valenciana a les iniciatives i bones pràctiques educatives sobre la convivència escolar.
Primera. Objectius
Els objectius d'esta convocatòria són els següents:
Promoure l'educació en la convivència com a part de l'educació integral dels alumnes.
Potenciar en els centres docents els valors de tolerància, acceptació mútua i solidaritat, a fi que els alumnes siguen persones capaces de conviure amb els altres com a membres plenament integrats en la nostra societat democràtica.
Generalitzar les bones pràctiques que promocionen la convivència com a requisit per a contribuir a la millora del clima escolar, la reducció de l'abandó escolar, i així augmentar l'èxit acadèmic.
Segona. Destinataris
1. Podran participar en la present convocatòria els centres docents públics i privats concertats que impartisquen ensenyances no universitàries a la Comunitat Valenciana en qualsevol cicle o nivell d'Educació Infantil, Educació Primària, Educació Secundària Obligatòria, Cicles Formatius o Batxillerat, o Programes de Formació de Persones Adultes.
2. Els centres docents privats concertats, abans de la finalització del termini de presentació, hauran de complir els requisits que s'establixen en l'article 11 de la Llei, 38/2003, de 17 de novembre, General de Subvencions (BOE núm.276 / 18.11.2003), a més de no estar incursos en les prohibicions per a ser beneficiari que es recullen en l'article 13.2 i 13.3 de la mateixa llei. Estos punts hauran de presentar-se per mitjà de declaració responsable tal com preveu l'article 13.7 de la dita llei. Per a això, podran utilitzar el model que figura en l'annex IV.
Tercera. Modalitats
En la present convocatòria, s'establixen les modalitats següents:
a) Modalitat A: Projectes, accions o experiències de convivència portats a la pràctica per la comunitat educativa dels centres docents públics i privats concertats que impartisquen ensenyances no universitàries a la Comunitat Valenciana, en els quals es promoga l'educació en la convivència com a part de l'educació integral de l'alumnat. Podran presentar-s'hi els centres docents que impartisquen: Educació Infantil, Educació Primària, Educació Secundària Obligatòria, Cicles Formatius o Batxillerat, o Programes de Formació de Persones Adultes.
b) Modalitat B: Creació d'audiovisuals, on queden reflectides tècniques i/o habilitats en resolució de conflictes o propostes per al manteniment d'un clima escolar adequat, i on puguen reflectir-se els beneficis que comporten estes bones pràctiques fent-nos reflexionar sobre la convivència escolar, la cooperació, la mediació i el respecte entre els membres de la comunitat educativa. Podran presentar-s'hi els centres docents que impartisquen: Educació Infantil, Educació Primària, Educació Secundària Obligatòria, Cicles Formatius o Batxillerat, o Programes de Formació de Persones Adultes.
Quarta. Condicions de participació
1. Els centres que opten a estos premis hauran de presentar exemples d'investigacions, experiències o accions que hagen sigut portades a la pràctica en l'àmbit escolar. Els treballs hauran de ser originals i inèdits i podran presentar-se en qualsevol de les dos llengües oficials de la Comunitat Valenciana.
2. No podran participar aquells treballs que hagen sigut premiats en qualsevol altra convocatòria pública o privada.
3. El treball haurà de ser elaborat per alumnat i/o docents del mateix centre educatiu.
4. S'hi inclourà una relació de tots els autors, segons el model de l'annex II.
Quinta. Característiques dels treballs
Tots els treballs que opten a estos premis concretaran el tipus de centre, perfil de l'alumnat, curs, cicle, etapa, grau, modalitat, àrea, matèria, àmbit o mòdul, d'ensenyances no universitàries, a què es referix l'experiència.
a) Modalitat A:
1. Projecte de convivència amb un màxim de 40 pàgines numerades, incloent-hi els annexos, en grandària A4, amb un interlineat 1,5, amb un espaiat anterior i posterior del paràgraf de 6 punts i utilitzant el tipus de lletra Arial grandària de 12 punts. Si es presentaren més de 40 pàgines, les addicionals no es tindran en compte en l'avaluació, pertanguen a la memòria o als annexos. Haurà d'aportar 3 còpies del treball.
2. Els treballs recolliran, almenys, els aspectes següents:
a) Justificació.
b) Objectius.
c) Activitats desenrotllades.
d) Recursos humans i materials utilitzats.
e) Nom i cognoms del coordinador del treball presentat.
f) Resultats obtinguts.
g) Fonts documentals (bibliografia, normatives, recursos en Internet,...).
3. Els treballs es presentaran en format digital, atenent les consideracions següents:
a) Hauran de ser compatibles amb l'equipament habitual de les aules d'informàtica dels centres, aules Lliurex.
El programari utilitzat serà, preferiblement, programari lliure; si no ho és, haurà d'estar degudament registrat. Per la qual cosa s'utilitzarà, preferentment, com a editor de text el d'Escola Lliurex.
El límit de la grandària dels arxius serà de 20 megues.
b) Modalitat B:
El contingut de l'audiovisual haurà d'ajustar-se al que es pretén aconseguir en la present orde, i tindrà una duració màxima de 7 minuts i en suport CD o DVD i en format VCD, DIVX, AVI o MPG. No s'admetran imatges, paraules altisonants ni sons que puguen pertorbar l'objecte per al qual es realitza l'audiovisual.
Sexta. Tramitació de les sol·licituds
1. Els centres docents que desitgen participar en esta convocatòria hauran d'enviar degudament omplida per part del director o titular del centre docent la sol·licitud segons model annex II, junt amb els treballs i modalitat així com fotocòpia compulsada del DNI, dirigides al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional, com a òrgan competent per a l'ordenació i instrucció del procediment de concessió dels premis o ajudes.
2. Els centres privats concertats, a més, hauran de presentar:
a) Document de manteniment de tercers (segons model que figura en l'annex III).
b) Declaració responsable (segons model que figura en l'annex IV) de no estar sotmés a les prohibicions per a obtindre la condició de beneficiari, abans de la finalització del termini de presentació de les sol·licituds, assenyalades en l'article 13 de la Llei 38/2003, de 17 de novembre, General de Subvencions.
3. Les dites sol·licituds, així com els annexos relacionats en el punt 1 i 2 d'esta base, poden omplir-se telemàticament utilitzant els models publicats en esta orde.
4. Termini i lloc de presentació
El termini de presentació finalitza el 20 de juliol de 2009.
Si la sol·licitud no inclou totes les dades exigides o falta documentació, s'instarà l'interessat perquè en el termini de 10 dies esmene estos defectes, amb l'advertència que en cas contrari es considerarà que ha desistit en la seua petició, amb resolució prèvia dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285 / 27.11.1992).
Les sol·licituds es presentaran en el Registre General de la Conselleria d'Educació (av. Campanar, 32, 46165 - València), en les direccions territorials d'Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Quan es presente en una oficina de correus, es farà en sobre obert, a fi que el funcionari puga posar en la sol·licitud la data i el segell de correus abans de la seua certificació.
Sèptima. Premis
1. Modalitat A:
a) Es destinarà fins a un màxim de 21.000 euros, amb les quanties següents:
- 1r Premi: 7.000 euros. Educació Infantil i Primària i ESO, Batxillerat, Cicles Formatius o Programes de Formació de Persones Adultes.
- Educació Infantil i Primària:
- 2n Premi: 4.000 euros.
- 3r Premi: 3.000 euros.
- ESO, Batxillerat, Cicles Formatius o Programes de Formació de Persones Adultes:
- 2n Premi: 4.000 euros.
- 3r Premi: 3.000 euros.
b) Podrà declarar-se desert algun dels premis en cas que cap dels treballs presentats tinga la puntuació mínima exigible de cinc punts atenent els criteris de valoració. En este cas, la dotació econòmica corresponent es podrà destinar a incrementar la quantia dels altres premiats.
2. Modalitat B:
a) Es destinarà un màxim de 14.000 euros, amb les quanties següents:
- Educació Infantil i Primària i ESO, Batxillerat, Cicles Formatius o Programes de Formació de Persones Adultes:
- 1r Premi: 7.000 euros.
- 2n Premi: 4.000 euros.
- 3r Premi: 3.000 euros.
b) Podrà declarar-se desert algun dels premis en cas que cap dels treballs presentats tinga la puntuació mínima exigible de cinc punts atenent els criteris de valoració. En este cas, la dotació econòmica corresponent es podrà destinar a incrementar la quantia dels altres premiats.
c) El contingut dels audiovisuals haurà de ser inèdit i original.
d) Com a màxim es podran presentar un audiovisual per centre.
4. Premi Extraordinari
a) El conseller d'Educació, a proposta de la directora General d'Avaluació, Innovació i Qualitat Educativa i de la Formació Professional i a la vista de la trajectòria seguida, per haver desenrotllat una labor destacable relacionada amb la convivència, i els mèrits aconseguits en la dita matèria, podrà concedir un Premi Extraordinari a la Convivència a aquell centre educatiu que s'haja distingit per la seua extraordinària activitat per desenrotllar actituds i comportaments en benefici de la convivència escolar.
b) Al premi d'esta modalitat es destinarà un màxim de 9.000 euros per al centre seleccionat, així com una placa commemorativa.
5. Creació de premis accèssit.
Es podran concedir accèssit, amb una dotació màxima de 3.700 euros, si la qualitat dels treballs presentats (en qualsevol de les dos modalitats i nivell educatiu) ho permet, a juí del Jurat de Selecció.
a) Les quanties màximes segons modalitat i nivell serien, si és el cas:
Premi d'Accèssit
Modalitat A - Infantil i Primària 1.200 euros.
Modalitat A - ESO, Batxillerat, FP, i E.P.A 1.200 euros.
Modalitat B - ESO, Batxillerat, FP, i E.P.A 1.300 euros.
Octava. Procés de selecció
El Servici d'Innovació i Qualitat Educativa, com a òrgan instructor, facilitarà els treballs presentats perquè siguen examinats i avaluats per un Jurat de Selecció.
El Jurat de Selecció estarà constituïda per:
President: cap d'Àrea d'Avaluació, Innovació i Qualitat Educativa.
Vocals:
- Un/a representant del Comité d'Experts de l'Observatori per a la convivència.
- Un/a representant del Servici d'Innovació Educativa.
- Un/a representant del Servici d'Ensenyament en Valencià.
- Un/a representant del Servici de Formació del Professorat.
- El/la inspector/a coordinador/a de la Comunitat Valenciana del PREVI.
- Els/les inspectors/es coordinadors/es del programa per a la convivència corresponents a les tres direccions territorials de la Conselleria d'Educació.
- Un funcionari o funcionària de la Direcció General d'Avaluació, Innovació i Qualitat Educativa i de la Formació Professional, que actuarà com a secretari del Jurat de Selecció.
- A les reunions de la comissió o Jurat podrà assistir-hi una persona en representació de cada un dels sindicats que formen part de la Mesa Sindical Sectorial d'Educació i una persona en representació de cada una de les associacions d'alumnat que formen part de la Mesa d'Alumnes, que tindrà veu però no vot.
El Jurat, que actuarà segons disposen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels treballs presentats.
Novena. Criteris de valoració
El Jurat de Selecció valorarà els treballs presentats tenint en compte els criteris següents:
a) Originalitat i innovació del treball, fins a un màxim de 2 punts.
b) Que el treball puga ser difós, aplicable i generalitzable a altres docents o centres educatius, fins a un màxim de 2 punts.
c) Que en el treball hi hagen col·laborat conjuntament alumnat, professorat i la resta de la comunitat educativa, fins a un màxim de 3 punts.
d) Treballs que ajuden a respectar els principis i valors democràtics de tolerància en l'entorn social i que tinguen major impacte en el dit entorn, fins a un màxim de 3 punts.
Deu. Resolució de la convocatòria
1. El Jurat de Selecció, una vegada realitzat el procés de selecció, a la vista de la documentació presentada i de la consideració dels criteris d'avaluació, informarà de la relació dels treballs i les seues corresponents quanties assignades a l'òrgan instructor del procediment, que elevarà la proposta definitiva per a la concessió dels premis a la directora general d'Avaluació, Innovació i Qualitat Educativa i de la Formació Professional, que resoldrà la convocatòria per delegació del conseller.
2. La relació dels treballs premiats, amb l'especificació dels noms dels autors i autores, dels centres docents i les dotacions econòmiques que els corresponguen, es publicarà en el Diari Oficial de la Comunitat Valenciana.
3. La proposta de resolució no crea cap dret a favor del beneficiari proposat enfront de l'administració, mentres no se li haja notificat la resolució de concessió.
4. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285 / 27.11.1992), segons la nova redacció de la Llei 4/1999, de 13 de gener (BOE núm. 12 / 14.01.1999), el termini màxim per a resoldre i notificar la resolució de la present convocatòria és de sis mesos a partir de l'endemà de la publicació de l'orde de convocatòria. L'efecte que produirà el silenci administratiu, si transcorre el termini sense que s'haja dictat i notificat la resolució corresponent, serà desestimatori de la sol·licitud.
Onze. Obligacions dels beneficiaris
1. En el cas dels centres privats concertats, la percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE núm. 276 / 18.11.2003).
2. Per això, els centres privats concertats, hauran d'estar al corrent en el compliment de les seues obligacions tributàries (amb l'Agència Tributària i amb la Hisenda Autonòmica Valenciana) i enfront de la Seguretat Social, per mitjà de certificació referida al moment de finalització del termini de presentació de sol·licituds en els termes establits en els articles 13.7 i 14.1.e de la Llei 38/2003, de 17 de novembre, General de Subvencions.
3. Seran també aplicables els articles 36, 37, 40.1, 52 i següents de la Llei 38/2003, de 17 de novembre, General de Subvencions (BOE núm. 276 / 18.11.2003), que regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.
Dotze. Percepció i justificació del pagament dels premis
1. El pagament de l'import corresponent als premis es realitzarà, a partir de la resolució, per transferència bancària al centre docent premiat.
2. Els premis estaran subjectes a retenció fiscal d'acord amb el que establix l'article 75.2 c) del Reglament de l'Impost sobre la Renda de les Persones Físiques, aprovat per Reial Decret 439/2007, de 30 de març (BOE núm. 78 / 31.03.2007).
3. Tota alteració de les condicions que s'han tingut en compte per a la concessió dels premis podrà modificar la resolució de concessió, d'acord amb el que establix l'article 19 de la Llei 38/2003, de 17 de novembre, General de Subvencions (BOE núm. 276 / 18.11.2003).
Tretze. Propietat intel·lectual
1. Els autors o autores dels treballs premiats es comprometen a cedir gratuïtament i per escrit a la Generalitat els drets de reproducció (còpia), distribució, comunicació pública (difusió, incloent-hi Internet), transformació (modificació de l'obra incloent-hi les traduccions) d'aquells per al seu exercici en l'àmbit territorial de l'Estat espanyol, per una sola vegada en règim d'exclusivitat, i pel període d'un any. No obstant això, la Generalitat podrà autoritzar la publicació dels dits treballs premiats per compte dels autors o autores o un tercer. Així mateix, es comprometen a elaborar, a petició de la Direcció General d'Avaluació, Innovació i Qualitat Educativa, les modificacions necessàries perquè es puguen publicar totalment o parcialment en el format que la dita direcció general considere més adequat.
2. El document de cessió s'ajustarà al model que figura com a annex V i haurà de ser presentat junt amb la sol·licitud (o en el termini de 15 dies a comptar de l'endemà de la publicació de la resolució de la concessió dels premis en el Diari Oficial de la Comunitat Valenciana). L'incompliment d'esta obligació donarà lloc a deixar sense efecte la resolució de la concessió dels premis i, si és el cas, al reintegrament d'este, amb exigència de l'interés de la demora.
3. La Conselleria d'Educació es reserva el dret a la reproducció total o parcial dels treballs premiats, així com a guardar-ne un exemplar per al seu depòsit en el CEFIRE corresponent a la zona on desenrotlla la seua activitat el seu autor o autora o coordinador o coordinadora.
4. La reserva dels drets de publicació no implica compromís d'edició per a la Conselleria d'Educació.